[image: ]

	
[image: ]


[image: A logo of a panda  AI-generated content may be incorrect.]





ΔΕΛΤΙΟ ΤΥΠΟΥ
ΣΩΜΑ ΕΛΛΗΝΙΚΟΥ ΟΔΗΓΙΣΜΟΥ

    Αθήνα, Μάρτιος 2025 
Οι «Αμαδρυάδες» είναι εδώ!
Η νέα συνεργασία του Σώματος Ελληνικού Οδηγισμού
και του WWF Ελλάς

Με χαρά ανακοινώνουμε την έναρξη μιας συναρπαστικής συνεργασίας ανάμεσα στο Σώμα Ελληνικού Οδηγισμού και το  WWF Ελλάς, που στοχεύει στην ενίσχυση της περιβαλλοντικής ευαισθητοποίησης και της βιώσιμης ανάπτυξης μέσα από εκπαιδευτικές δράσεις και παιχνίδια για τα μέλη του Ελληνικού Οδηγισμού.

Στην ελληνική μυθολογία οι Αμαδρυάδες ήταν οι νύμφες-προστάτιδες των δασών. Σήμερα, οι «Αμαδρυάδες» του Σώματος Ελληνικού Οδηγισμού ανακτούν τον ρόλο τους και προσκαλούν τα μελη της ελληνικής κοινωνίας να συμβάλουν στις δράσεις τους για την προστασία της φύσης. Με τη δύναμη της συνεργασίας στον πυρήνα τους, φέρνουν δραστηριότητες, πληροφορίες και προκλήσεις για όσους νιώθουν ότι τους αφορά το περιβάλλον, η βιώσιμη ανάπτυξη και πιστεύουν στην αξία της κοινωνικής συμμετοχής.

🔹 Οι πρώτες δραστηριότητες και προκλήσεις έχουν ξεκινήσει από τον Ιανουάριο του 2025, στον λογαριασμό  instagram.com/amadryades_seo. Ήδη οι πρώτες ομάδες έχουν μοιραστεί τις συμμετοχές τους στα challenges. 

🔹 Από τον Μάρτιο 2025, θα είναι διαθέσιμο ένα Μεγάλο Παιχνίδι Φύσης, βασισμένο στο Οδηγικό Παιδαγωγικό Πρόγραμμα και τους Στόχους Βιώσιμης Ανάπτυξης (SDGs). Το παιχνίδι θα δίνει στα μέλη του Σώματος Ελληνικού Οδηγισμού την ευκαιρία να μάθουν περισσότερα για το φυσικό μας περιβάλλον και τη βιώσιμη διαχείρισή του και να το εντάξουν στις δράσεις της ομάδας τους.

Το 2025 όμως είναι μόνο η αρχή! Η φετινή χρονιά είναι πιλοτική, αλλά το όραμά μας είναι η συνεργασία αυτή να διαρκέσει και να εξελιχθεί σε μια μακρόχρονη και δημιουργική προσπάθεια για την  προστασία και τη διατήρηση ενός υγιούς πλανήτη.

Με το σύνθημα #pandaodigos, καλούμε τις ομάδες μας να συμμετέχουν και να γίνουν μέρος αυτής της προσπάθειας. Μείνετε συντονισμένοι και ακολουθήστε μας στο @amadryades_seo στο instagram για όλες τις εξελίξεις!

Ο Ελληνικός Οδηγισμός συμβάλλει στην ανάπτυξη των παιδιών και των νέων ώστε να γίνονται άτομα υπεύθυνα, ελεύθερα και ικανά να διεκδικούν και να συμμετέχουν ως ενεργοί πολίτες. Οι κοινές αξίες όλων των Οδηγών είναι η συνεργασία, η δικαιοσύνη, ο σεβασμός στον άνθρωπο και στο περιβάλλον.
Σε όλη την διαδρομή του, ο Ελληνικός Οδηγισμός, αλληλεπιδρά με την κοινωνία και προσπαθεί πάντα να είναι στην αιχμή της πρωτοπορίας. 

Στοιχεία επικοινωνίας: Ξενοφώντος 10, 105 57 Αθήνα  
Τηλ.: 210.3235794, 210.3236548, e-mail: seo@seo.gr  http://www.seo.gr 

Θα μας βρεις σε 90 πόλεις σε όλη την Ελλάδα.


Το Σώμα Ελληνικού Οδηγισμού (έτος ιδρύσεως 1932) είναι Νομικό Πρόσωπο Ιδιωτικού Δικαίου, Σωματείο Μη Κερδοσκοπικού Χαρακτήρα, υπαγόμενο στις διατάξεις του Αστικού Κώδικα και Μέλος της Παγκόσμιας Οργάνωσης Οδηγών (WAGGGS).
Σύμφωνα με το Καταστατικό του αποτελεί Σωματείο μη κερδοσκοπικό με παιδαγωγικό, κοινωφελή και πολιτιστικό χαρακτήρα. Έχει ως στόχο την εξωσχολική διαπαιδαγώγηση παιδιών και εφήβων. Με σύγχρονα παιδαγωγικά και δημιουργικά προγράμματα που βασίζονται στους άξονες: Προσωπική Ανάπτυξη, Κοινωνική Συμμετοχή και Ζωή στη Φύση, μέσα σε αυτοδιοικούμενες Ομάδες, δίνεται η ευκαιρία στα παιδιά να αναπτύξουν πρωτοβουλίες και ικανότητες και να εξελιχθούν σε δημιουργικά μέλη της κοινωνίας.

